Jupiterin ja Marsin välisellä asteroidivyöhykkeellä Aurinkoa kiertävän Ceres-kääpiöplaneetan tumman pinnan alla on runsaasti jäätä. Tähän viittaavat tutkimustulokset on julkaistu Science ja Nature Astronomy -lehdissä. Tutkijat kertoivat tuloksista torstaina.

Aurinkokunnan syntyhistoriaa selvittävän tutkimuksen mukaan jopa 10 prosenttia kääpiöplaneetasta olisi jäätynyttä vettä. Tutkijat ovat verranneet Cerestä Saturnusta kiertävään Enceladukseen tai Jupiterin Europa-kuuhun.

Uutistoimisto Reutersin mukaan löydön arvioidaan tukevan kaupallisten avaruusmatkailuyritysten mahdollisuuksia veden ja muiden raaka-aineiden louhintaan kuuta kauemmaksi suuntautuvilla tutkimusmatkoilla.

Suolameri ja elämää?

Tiedemiehet ovat keskustelleet tutkimustulosten pohjalta myös mahdollisuudesta, jonka mukaan Ceres piilottelisi sisällään suolamerta.

– Tämä lisäisi planeetan kasvavalle listalle aurinkokunnan ulkopuolisista, elämälle soveltuvista paikoista, sanoi johtava tutkija Carol Raymond Nasan Jet Propulsion Laboratory (JPL) -tutkimuslaitoksesta.

– Kun löydämme kappaleita, jotka olivat vesipitoisia kaukaisuudessa, voimme löytää vihjeitä siitä missä elämää on esiintynyt varhaisessa aurinkokunnassa.

Havaintoja kerännyt Nasan Dawn-alus on kiertänyt ja tutkinut Cerestä maaliskuusta 2015 lähtien. Ceres löydettiin vuonna 1801, ja sitä on aiemmin pidetty sekä asteroidina että planeettana. Kansainvälinen tähtitieteellinen unioni IAU nimesi sen vuonna 2008 kääpiöplaneetaksi.

Kääpiöplaneetat kiertävät Aurinkoa planeettojen tapaan, mutta niiden kiertoratojen lähellä voi liikkua muitakin merkittävän kokoisia kappaleita.

Lähteet: Reuters, Yle